Oulunkylän jalkapallostadion

Oulunkylän jalkapallostadion (sponsorinimeltään Mustapekka Areena) sijaitsee Oulunkylän liikuntapuistossa Helsingin Oulunkylässä. Jalkapallostadionilla kotiottelunsa pelaavat Veikkausliiga-seura IF Gnistan ja Ykkösliigan PK-35. 
Historia.
Oulunkylän alkuperäinen urheilukenttä valmistui vuonna 1934.
Kentästä kunnostettiin elo–syyskuun 2006 aikana lämmitettävä tekonurmikenttä, minkä myötä kenttä saatiin ympärivuotiseen käyttöön. Samalla Oulunkylän liikuntapuiston kenttä nimettiin Fair Pay Areenaksi hankkeen tukijan, luotonhallinnan ja perinnän asiantuntijayritys Intrum Justitia Oy:n sloganin mukaan. Vuonna 2010 kentän yhteyteen rakennettiin katettu katsomo sauna-, pukuhuone-, kahvio- ja kokoustiloineen. Pääkatsomossa oli tuolloin tilaa 1 100 hengelle. 
Stadionin hallinnointi siirtyi huhtikuussa 2017 IF Gnistanille. Samasta vuodesta lähtien stadionin sponsorinimi on ollut K-Supermarket Mustapekan mukaisesti Mustapekka Areena. Muuttuvien sponsorinimien johdosta stadionia kutsutaan myös yleisellä nimellä Oulunkylän jalkapallostadion. Ennen sponsorinimiä kenttää kutsuttiin nimillä Oulunkylän liikuntapuiston kenttä tai Oulunkylän jalkapallokenttä.
Nykyhetki ja tulevaisuus.
Väliaikainen pääkatsomo.
Vuonna 2024 Gnistanin Veikkausliigaan nousun myötä itäosaan – pääkatsomoa vastapäätä – rakennettiin lisää istumapaikkoja noin 1 000 hengelle sekä perustettiin pohjoispäätyyn seisomakatsomo. Itäosan katsomo on siirretty Tapiolan urheilupuistosta, jossa se oli ollut aikaisemmin FC Hongan edustusjoukkueen käytössä.
Tulipalo 2024.
Stadionin pääkatsomo tuhoutui 13. heinäkuuta 2024 yöllisessä tulipalossa. Palo levisi myös vieressä sijaitsevan jäähallin rakenteisiin, mutta palo saatiin hallintaan. Tulipalo tuhosi myös seuran varastot, pukukopit ja kaiken niiden sisällä olleen omaisuuden. Gnistan joutui pelaamaan kauden loput kotiottelunsa Bolt-areenalla.
Gnistanin aikomuksena oli saada uusi pääkatsomo korvaamaan tuhoutunut katsomo, jotta kotipelit saataisiin takaisin Oulunkylään. Seura tiedotti huhtikuussa 2025, että Oulunkylän liikuntapuistoon rakentuu uusi noin 1 400 katsojan väliaikainen pääkatsomo sekä uudet oheistilat, joiden pinta-ala on lähes kolminkertainen verrattuna vanhan pääkatsomon tiloihin. Oheistiloihin kuuluu muun muassa pukuhuoneita, mediatiloja, VIP-tila ja WC-tiloja. Katsomo saatiin valmiiksi 27. huhtikuuta pelattavaan kauden ensimmäiseen kotipeliin Kuopion Palloseuraa vastaan. 
Uuden pääkatsomon lisäksi Mustapekka Areenan tapahtuma-alueelle rakentuu neljä suurta kioskipistettä, uusi VIP-alue sekä WC-tiloja.
Stadionhanke.
Maaliskuussa 2025 Helsingin kaupungin kerrottiin käynnistävän kaavamuutoksen Oulunkylän liikuntapuistossa. Kaavoituksen aikana laaditaan suunnitelmat ja selvitykset siitä, minkä kokoluokan stadion alueelle voidaan rakentaa ja kuinka paljon asuinrakentamista alueelle voidaan sijoittaa. Gnistan tavoittelee urheilupuistoon 6 000-8 000 katsojan stadionia, jossa voisi pelata myös kansainvälisiä otteluita. Gnistanin lisäksi stadionhankkeeseen on lähdössä mukaan PK-35.
Kaavoituksen aikana selvitetään lisäksi, toteutetaanko stadion kaupungin omana hankkeena vai kaavaluonnoksen pohjalta järjestettävän kilpailun voittajan yksityisenä hankkeena.
Helsingin kaupunkiympäristön toimialajohtaja Ville Lehmuskoski on todennut Gnistanilla olevan "suunnitelma alueelle, jolle heillä on pitkäaikainen maanvuokrasopimus" ja suunnitelman "antavan mahdollisuuden tuottaa kaupunkilaisille hyvinvointia". Lehmuskosken mielestä Gnistan valmistelee kokonaisuutta, "jonka luonnos tässä vaiheessa on kaupungin näkökulmasta hyvinkin kannatettava".